/1 Deus danu proba di si amor pa nos, manera ku Kristu muri pa nos ocanu inda na no pekadu. Antis di festa di Paskua, Jesus sibiba ja kuma ora ciga pa i disa e mundu pa i bai pa si Pape; Suma ki ama kilis ki di sil ku staba na mundu, i ama elis te na fin. Ningin ka ten amor mas garandi di ki es, di da si vida pa si amigus. Jesus Kristu ku sedu fiel tustumuna, purmeru ku lanta di mortu, ku sta riba di reis di tera; I el ku amanu, i libertanu di no pekadu ku si sangi. Deus ama jinti di mundu dimas, tok i da si uniku Fiju, pa tudu kil ku setal ka ta pirdi, ma i ta ten vida ku ka ta kaba. Tempu ku pasa, SINOR bin pa mi, i falan: N amau ku amor ku ka ta kaba; N na jundau pa mi ku bondadi ku amor. Kil ku ka tene amor i ka kunsi Deus, pabia Deus i amor. Deus mostra si amor pa nos suma ki manda si un Fiju son pa mundu pa no pudi tene vida pabia del. Es i amor; i ka kuma no ama Deus, ma i el ku amanu; i manda si Fiju pa no pekadu pudi tiradu pabia del. /2 I ka ten duvida kuma sigridu di no fe i fundu: Kil Deus ku parsi na kurpu di omi, na si spiritu i mostradu justu; anjus ojal; tudu rasa kontadu aserka del; jintis di tudu mundu fia nel; i risibidu na gloria na seu.
kea_Latn